Вы не раз чулі: важаты – гэта мама, тата і сябар у адной асобе. А што гэта значыць на практыцы? У дзяцей заўсёды нейкія праблемы: то яны нешта губляюць, то з кімсьці сварацца, то хочуць дадому, то раптам закахаюцца, засаромеюцца і не ведаюць, як сябе паводзіць… І ты павінен выслухаць, супакоіць, параіць, дапамагчы. І не важна, у які час сутак гэта адбываецца. А яшчэ: пасля адбою трэба абавязкова прасачыць, каб твае дзеці ўмыліся і пачысцілі зубы, каб яны нарэшце ўлягліся, а не скакалі па ложках, не ў стане сцішыцца пасля насычанага яркімі ўражаннямі дня. Раніцай ты павінен падымаць іх з угаворамі на зарадку… Важаты – гэта чалавек, які заўсёды ідзе побач з дзецьмі, але ў той жа час трошкі наперадзе.